春日飲王立之家同賦三頭牡丹依次定十韵節得牡字
作者：饒節
朝代：宋

paragraphs: 異時王公門，使車駕四牡。
殊方仰吾父，天子尊伯舅。
舒遲入樞府，易若屈伸肘。
風流未疏缺，日月競奔走。
諸孫以文嗣，文字宗科斗。
英華被草木，美成豈不久。
宜哉此花瑞，鼎立世無有。
綿力爲君賦，半夜饑腸吼。
尺寸窘吾步，豈復到淵藪。
翻然欲投筆，大恐惠文糾。